Lewis deel kriptiese twiet oor toekomsMercedes se Lewis Hamilton. Foto: Christian Bruna/AFP. Ná ’n hele paar weke van algehele radiostilte het Lewis Hamilton weer iets op sosiale media gelaai. Toegegee, daar is waarskynlik ’n magdom mense wat hulself glad nie aan nóg ’n Hamilton-twiet sal steur nie, maar met die wolk van onsekerheid wat oor die Mercedes-renjaer se F1-loopbaan hang, is dit seker te verstane dat sy inskrywing media-aandag geniet. “Ek was weg. Nou is ek terug,” was die kriptiese woorde boaan ’n foto van die 37-jarige Brit waar hy glimlaggend en met sy hande in sy broeksakke by oënskynlik die Grand Canyon in die VSA staan. Hamilton het nog geen sprak gesprook sedert verlede Desember se dramatiese finale gebeure in Abu Dhabi nie. ’n Veglustige Max Verstappen het toe in die laaste ronde die titel voor Hamilton se neus weggeraap om as die eerste Nederlandse F1-wêreldkampioen aangewys te word. Hoewel Mercedes aanvanklik aangedui het dat hy teen Verstappen se wêreldkampioenskaptitel gaan skop, het die motorvervaardiger later aangedui dat hy nie teen die uitslag sou appèl aanteken nie. Tog het Toto Wolff (Mercedes-spanbaas) terselfdertyd aangedui dat hy onseker is of Hamilton weer agter die stuur van ’n renmotor sou klim. “As ’n renjaer sal ek wil hê dat Lewis sy loopbaan moet voortsit want hy vertoon baie sterk. Maar ons sal deur Sondag se pyn moet werk. Hy is ’n man met ongelooflike waardes; dit gaan ’n lang ruk neem om alles te verwerk,” het die Oostenryker destyds gesê. Daar word ook berig dat die FIA se ondersoek na die gebeure in Abu Dhabi ook ’n rol in Hamilton se toekomsplanne sal speel. Die F1-beheerliggaam sal sy bevinding op 18 Maart deel. Jacques Villeneuve, ’n voormalige wêreldkampioen, het vroeër gesê dat die Brit ’n loopbaanskuif oorweeg. “Hamilton is sensitief oor alles wat gebeur het want hy dink waarskynlik aan sy toekoms in die VSA; dalk selfs in Hollywood,” het Villeneuve gesê. Tog meen die oudrenjaer dat ’n vurige renmotor dalk vir Hamilton sal oortuig om weer agter die stuur in te skuif. “Baie hang van Mercedes se renmotor af; of hy maklik sal wen of nie. Lewis is moeg; hy het ’n paar maklike seisoene ná Nico Rosberg se uittrede geniet en hy sal regtig nie ’n herhaling van verlede jaar se drama wil hê nie.” I’ve been gone. Now I’m back! pic.twitter.com/Y8i0cgJXZq — Lewis Hamilton (@LewisHamilton) February 5, 2022